หุ้นเอเชียเปิดบวก ตามดาวโจนส์ รับแผนกระตุ้นศก.-จ้างงานสหรัฐ
ตลาดหุ้นเอเชียเปิดบวก ตามดาวโจนส์ รับทำเนียบขาวบรรลุข้อตกลงกับสภาคองเกรสในการลงทุนโครงสร้างพื้นฐานเพื่อกระตุ้นเศรษฐกิจและการจ้างงานในสหรัฐ
ตลาดหุ้นเอเชียเปิดบวก ตามดาวโจนส์ รับทำเนียบขาวบรรลุข้อตกลงกับสภาคองเกรส ลงทุนโครงสร้างพื้นฐานเพื่อกระตุ้นเศรษฐกิจและการจ้างงานในสหรัฐ
25 มิ.ย. 2564

ตลาดหุ้นเอเชียปรับตัวขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 300 จุดเมื่อคืนนี้ ขณะที่ดัชนี S&amp;P500 และ Nasdaq ปิดทำนิวไฮ ขานรับข่าวทำเนียบขาวบรรลุข้อตกลงกับสภาคองเกรสในการลงทุนโครงสร้างพื้นฐานเพื่อกระตุ้นเศรษฐกิจและการจ้างงานในสหรัฐ โดยข่าวดังกล่าวช่วยหนุนหุ้นกลุ่มอุตสาหกรรมพุ่งขึ้น
ดัชนี SSE Composite ตลาดหุ้นจีนเปิดวันนี้ที่ 3,567.38 จุด เพิ่มขึ้น 0.73 จุด หรือ +0.02%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,137.30 จุด เพิ่มขึ้น 262.07 จุด หรือ +0.91% และดัชนี HSI ตลาดหุ้นฮ่องกงเปิดวันนี้ที่ 29,002.67 จุด เพิ่มขึ้น 120.21 จุด หรือ +0.42%
ทั้งนี้นักลงทุนขานรับปัจจัยบวกจากการที่ตลาดหุ้นนิวยอร์กพุ่งขึ้นหลังทำเนียบขาวสามารถบรรลุข้อตกลงกับสภาคองเกรสในการลงทุนโครงสร้างพื้นฐาน โดยมีเป้าหมายเพื่อกระตุ้นเศรษฐกิจและการจ้างงานในสหรัฐ ทั้งนี้ มาตรการดังกล่าวซึ่งรวมถึงการใช้จ่ายงบประมาณครั้งใหม่วงเงิน 5.79 แสนล้านดอลลาร์ด้วยนั้น จะครอบคลุมถึงโครงการสร้างถนน สะพาน ทางรถไฟ ปัจจัยพื้นฐานสำหรับรถยนต์ไฟฟ้า อินเทอร์เน็ตความเร็วสูง และโครงการอื่นๆ
ส่วนข้อมูลเศรษฐกิจที่เปิดเผยเมื่อคืนนี้ กระทรวงพาณิชย์สหรัฐเปิดเผยว่า ตัวเลขผลิตภัณฑ์มวลรวมภายในประเทศ (GDP) ประจำไตรมาส 1/2564 ขยายตัว 6.4% ซึ่งไม่เปลี่ยนแปลงจากตัวเลขประมาณการครั้งที่ 1 และครั้งที่ 2
โดยกระทรวงพาณิชย์สหรัฐยังระบุด้วยว่า ยอดสั่งซื้อสินค้าคงทนของสหรัฐ เช่น เครื่องบิน รถยนต์ และเครื่องจักรขนาดใหญ่ที่มีอายุการใช้งานตั้งแต่ 3 ปีขึ้นไป เพิ่มขึ้น 2.3% ในเดือนพ.ค. ซึ่งเป็นการปรับตัวขึ้นมากที่สุดนับตั้งแต่เดือนก.ค.2563 หลังจากลดลง 0.8% ในเดือนเม.ย.
ด้านกระทรวงแรงงานสหรัฐเปิดเผยตัวเลขผู้ยื่นขอสวัสดิการว่างงานครั้งแรกลดลง 7,000 ราย สู่ระดับ 411,000 รายในสัปดาห์ที่แล้ว จากระดับ 418,000 รายในสัปดาห์ก่อนหน้านี้